## Mazón: “Hem pagat ja els primers 4 milions d’euros d’acomptes a pimes i comerços afectats per la riuada dins del pla Ara Empreses”

*** Destaca el suport del Consell a empreses i autònoms, “motors de la recuperació”, i assenyala que hem concedit 271 projectes a comerços, servicis, hostaleria i pimes industrials a través d’este pla
* Recorda que el pla Ara Empreses està dotat amb 127,4 milions d’euros i avança que la setmana que ve es pagaran nous acomptes
* Recalca que el Govern Valencià ha abonat prop de 139 milions d’euros al teixit empresarial afectat per les inundacions
* Valora l’“esforç econòmic” realitzat en la reconstrucció pel Consell, que ha concedit el 51 % de les ajudes directes a afectats per les riuades, “enfront del 17,96 % del Govern central”**

**València.**

El president de la Generalitat, Carlos Mazón, ha assenyalat que el Consell, a través de l’Institut Valencià de Competitivitat i Innovació (Ivace+i), “ha pagat ja els primers quatre milions d’euros d’acomptes a pimes i comerços afectats per la riuada dins del pla Ara Empreses”.

Mazón ha insistit en el compromís de la Generalitat “amb la recuperació i reactivació del teixit industrial” i en la celeritat a l’hora de concedir les ajudes. En este sentit, ha valorat que ja s’haja pagat una part d’este pla, “quan el termini de sol·licitud continua obert fins a l’1 de juliol”.

El cap del Consell ha explicat que “el nombre de projectes d’inversió concedits ascendix a 271, el 65,6 % dels quals (178 sol·licituds) són de comerços, servicis i hostaleria, i el 34,3 % (93 sol·licituds), de pimes industrials”. Durant esta setmana, “Ivace+i ha notificat la primera concessió d’ajudes a data 30 de maig”, ha dit.

Els acomptes pagats, ha afegit, “corresponen a aquells beneficiaris que en el moment de la sol·licitud van requerir l’avançament del 50 % de la seua ajuda, una mesura extraordinària per a la qual no es necessita aval i amb la qual volem agilitzar l’arribada de fons a les pimes i els comerços perquè puguen recuperar la seua activitat al més prompte possible”.

El pla Ara Empreses, amb un pressupost de 127,4 milions d’euros procedents al 100 % de fons de la Generalitat, “és una iniciativa única que disposa d’ajudes excepcionals per a fer front a una situació excepcional”, ha indicat el president.

A través d’estes ajudes, Ivace+i cobrix els gastos d’adquisició, reparació o substitució de maquinària; l’adquisició de programari; la reactivació de l’activitat; els gastos de reparació, adaptació i millora d’instal·lacions, així com els gastos d’auditoria de justificació.

Mazón ha indicat que les ajudes del pla Ara Empreses “estan dissenyades en col·laboració amb les associacions empresarials, sectorials i els ajuntaments amb l’objectiu de beneficiar el màxim nombre de damnificats”.

Les sol·licituds, una per empresa, es fan de manera telemàtica a través de la web www.ivace.es fins al pròxim 1 de juliol i s’aniran resolent segons l’orde d’arribada, sempre que la documentació estiga completa.

En este sentit, el president ha avançat que la setmana que ve està previst un nou lot de concessió i el pagament de nous acomptes.

**Recuperació del teixit econòmic**

El cap de l’executiu valencià ha destacat també altres línies d’ajudes que la Generalitat està desenrotllant per a recuperar el teixit econòmic valencià, com ara els 30 milions d’euros anunciats esta setmana.

Uns fons “que es destinaran a la posada en marxa del bo comerç, el bo hostaleria, la digitalització de les pimes comercials i artesanes i a la millora de les infraestructures dels mercats municipals i els plans d’acció comercial”, ha recordat.

El president ha subratllat el suport del Consell a les empreses i els autònoms, “motors de la recuperació i generadors d’ocupació, als quals ja s’han abonat més de 76 milions d’euros de la línia per a empreses i autònoms amb empleats”. Així mateix, s’han pagat 55 milions d’euros a autònoms sense empleats, “mentres el Govern central continua esprement este col·lectiu”.

**La mobilització de recursos més important de la història**

Carlos Mazón ha valorat l’“esforç econòmic que està realitzant el Consell per a dur a terme la recuperació en tots els àmbits, per a la qual ha mobilitzat 2.390,27 milions d’euros, entre ajudes directes, contractes d’emergència i altres actuacions, la mobilització de recursos més important de la nostra història”.

En este sentit, ha destacat que “ja s’han pagat el 51 % de les ajudes directes, la qual cosa contrasta amb la falta d’eficàcia del Govern central, que, amb un pressupost dotze vegades més gran, només ha abonat el 17,96 %”.

El president ha lamentat que la Generalitat haja de desplegar tot este esforç amb recursos propis via endeutament, mentres l’executiu central “continua asfixiant els valencians, negant-nos el finançament que necessitem, el FLA extraordinari o el fons d’anivellament transitori”.

**Bateria d’accions Ivace+i**

Des que el passat 15 d’abril s’obrira el termini de presentació de sol·licituds, Ivace+i ha activat una sèrie d’accions “amb l’objectiu d’arribar a totes les zones afectades i que cap expedient es quede sense cobrir”.

En este temps s’han organitzat, amb la col·laboració d’associacions empresarials, federacions i ajuntaments, al voltant de 20 jornades informatives amb èxit d’assistència.

Una altra de les accions és la contractació d’agents de proximitat, els quals, “a peu de carrer”, visiten pimes i comerços per a informar, resoldre dubtes i ajudar de manera directa i personalitzada en la tramitació de sol·licituds. Durant tot este temps estos agents han visitat més de 2.500 comerços i empreses.

Així mateix, Ivace+i ha habilitat oficines mòbils que, en coordinació amb els ajuntaments de les zones afectades, visitaran fins a l’1 de juliol tots els municipis i les àrees industrials afectats.

Fecha: 15/06/2025